**ลากูนบัวดา** (อังกฤษ: Buada Lagoon) เป็นทะเลสาบขนาดใหญ่ที่สุดและทะเลสาบที่แท้จริงเพียงแห่งเดียวของประเทศนาอูรู ซึ่งเป็นสาธารณรัฐอิสระขนาดเล็กตั้งอยู่ในเขตโอเชียเนีย ทะเลสาบตั้งอยู่ในเขตบัวดา ซึ่งเป็นที่มาของชื่อ แม้จะเรียกว่าลากูน แต่หากพิจารณาอย่างเข้มงวดแล้ว ทะเลสาบแห่งนี้มิใช่ลากูน เนื่องจากไม่มีพื้นที่ส่วนใดเชื่อมต่อกับทะเล ทว่าน้ำในทะเลสาบมีลักษณะของน้ำกร่อยอยู่เล็กน้อย ในอดีตชาวนาอูรูใช้ประโยชน์จากทะเลสาบในการทำประมง โดยใช้เป็นพื้นที่เลี้ยงปลาอีบีจาเพื่อนำมาใช้ในการบริโภค การทำประมงดังกล่าวดำเนินเรื่อยมาหลายศตวรรษ จนเลิกดำเนินการในช่วงทศวรรษ 1960 อย่างไรก็ตามมีความพยายามหลายครั้งในการฟื้นฟูกิจการประมง แม้ว่าจะเผชิญกับปัญหามลพิษทางน้ำก็ตาม

แหล่งน้ำจืดในนาอูรูมีจำกัด โดยมีเพียงแหล่งน้ำใต้ดินขนาดเล็ก, ทะเลสาบใต้ดิน (บ่อน้ำโมควา) และลากูนบัวดา ซึ่งเป็นแหล่งน้ำจืดบนดินเพียงแห่งเดียวเท่านั้น นอกจากนี้นาอูรูยังเป็นประเทศที่ไม่มีแม่น้ำอีกด้วย

พืช
---

ข้อมูลเกี่ยวกับพืชทะเลสาบบริเวณลากูนบัวดามีอยู่น้อยมาก อย่างไรก็ตามมีการยืนยันว่าในทะเลสาบมีผักตบชวาอยู่เมื่อไม่นานมานี้

พืชที่ขึ้นอยู่โดยรอบทะเลสาบเป็นส่วนที่เหลือของป่าฝนที่เคยครอบคลุมกว่าร้อยละ 90 ของพื้นที่เกาะก่อนที่จะเกิดการทำเหมืองฟอสเฟตอย่างเข้มข้นในคริสต์ศตวรรษที่ 20 ในพื้นที่ขนาด 40 เฮคตาร์ ที่มีสภาพน้ำขังใต้ผิวดินที่อุดมสมบูรณ์ พบพืชจำพวกกระทิง (Calophyllum inophyllum) รวมไปถึงพืชวงศ์เข็ม เช่น โกงกางหูช้าง เป็นต้น, *Premna serratifolia*, หูกวาง, มะกล่ำตาช้าง, นุ่น, ไมยราบ, มะม่วง, ตีนเป็ดทราย, มะพร้าว ส่วนพืชไม่พุ่มที่พบส่วนใหญ่ประกอบด้วยพืชสกุล *Scaevola* โดยเฉพาะอย่างยิ่งรักทะเล, ยอ, ตำเสาหนู, *Physalis angulata* และเฟิร์น เช่น *Phymatosorus scolopendria* และ *Nephrolepis biserrata* รวมไปถึงพืชกาฝากอย่างสังวาลย์พระอินทร์ บริเวณพื้นที่เปิดโล่งมีพืชจำพวก *Glochidion societatis* ส่วนบริเวณหนองน้ำมีพืชสกุลกก (*Cyperus javanicus* และ *Cyperus compressus*), คุณนายตื่นสายและผักบุ้ง โดยพื้นที่ในส่วนนี้ถูกทำลายลงไปมากในช่วงที่นาอูรูอยู่ภายใต้การปกครองของจักรวรรดิญี่ปุ่นในช่วงสงครามโลกครั้งที่สอง นอกจากนี้ยังพบพืชนำเข้าหลายชนิดเช่น ฝรั่ง, ผกากรอง, *Grona triflora*, *Chamaesyce hirta* ซึ่งการเข้ามาของพืชเหล่านี้นำไปสู่ปัญหาการรบกวนทางระบบนิเวศ

อ้างอิง
-------

1. 1 2  "Protected Areas and World Heritage Programme - Buada Lagoon" (ภาษาอังกฤษ). UNEP. คลังข้อมูลเก่าเก็บจากแหล่งเดิมเมื่อ 2011-02-24. สืบค้นเมื่อ 22 February 2021.
2. ↑  "Wetlands International - A Directory of Wetlands in Oceania". Wetlands International. คลังข้อมูลเก่าเก็บจากแหล่งเดิมเมื่อ 2011-08-05. สืบค้นเมื่อ 22 February 2021.
3. ↑  "CLIMATE CHANGE - RESPONSE: REPUBLIC OF NAURU RESPONSE" (PDF). UNITED NATIONS FRAMEWORK CONVENTION ON CLIMATE CHANGE. สืบค้นเมื่อ 22 February 2021.
4. ↑  "REPUBLIC OF NAURU: NATIONAL ENVIRONMENTAL MANAGEMENT STRATEGY AND NATIONAL ENVIRONMENTAL ACTION PLAN" (PDF). South Pacific Regional Environment Programme. สืบค้นเมื่อ 22 February 2021.
5. ↑  "NAURU" (ภาษาอังกฤษ). UNEP-WCMC. เก็บจากแหล่งเดิมเมื่อ 2003-04-20. สืบค้นเมื่อ 24 February 2021.
6. ↑  Thaman, R.R.; Hassall, D.C.; Takeda, Shingo (2009). *THE VEGETATION AND FLORA OF NAURU – 2007*. Secretariat of the Pacific Community. p. 12.
7. 1 2  Thaman, R.R.; Fosberg, F.R.; Manner, H.I.; Hassall, D.C. (1994). *THE FLORA OF NAURU*. National Museum of Natural, Smithsonian Institution. p. 10.
8. ↑  "Directory of Wetland: REPUBLIC OF NAURU" (PDF). Pacific Regional Environment Programme. สืบค้นเมื่อ 22 February 2021.
9. ↑  Thaman, R.R.; Fosberg, F.R.; Manner, H.I.; Hassall, D.C. (1994). *THE FLORA OF NAURU*. National Museum of Natural, Smithsonian Institution. p. 14.
10. ↑  Thaman, R.R.; Fosberg, F.R.; Manner, H.I.; Hassall, D.C. (1994). *THE FLORA OF NAURU*. National Museum of Natural, Smithsonian Institution.